Na temelju Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23, 156/23), Pravilnika o načinima, postupcima i elementima vrednovanja učenika u osnovnoj i srednjoj školi (NN 112/10, 82/19, 43/20, 100/21.), Kućnog reda Osnovne škole Ivana Mažuranića, Učiteljsko vijeće Osnovne škole Ivana Mažuranića na sjednici održanoj 28. rujna 2026. donosi:

[bookmark: _GoBack]ELEMENTI I KRITERIJI ZA OCJENJIVANJE VLADANJA UČENIKA

1. ZAKONSKE ODREDNICE 
Kriteriji vladanja učenika definirani su prema Zakonu o odgoju i obrazovanju u osnovnoj i srednjoj školi, Pravilniku o načinima, postupcima i elementima vrednovanja učenika u osnovnoj i srednjoj školi te Pravilniku o kriterijima za izricanje pedagoških mjera.
Prava i obveze učenika u školi 
Temeljem čl. 61. Zakona o odgoju i obrazovanju u osnovnoj i srednjoj školi učenik ima prava: biti obaviješten o svim pitanjima koja se na njega odnose; pravo na savjet i pomoć u rješavanju problema, a sukladno njegovom najboljem interesu; pravo na uvažavanje njegovog mišljenja; pravo na pomoć drugih učenika školske ustanove; pravo na pritužbu koju može predati nastavnicima, ravnatelju i školskom odboru; pravo na sudjelovanje u radu vijeća učenika, kao i pravo na predlaganje poboljšanja odgojno-obrazovnog procesa i odgojno-obrazovnog rada. 
Obveze učenika su: pohađanje obveznog dijela programa i drugih oblika odgojno-obrazovnog rada koje je izabrao, pridržavanje pravila kućnog reda, ispunjavanje upute nastavnika, stručnih suradnika i ravnatelja i drugih zaposlenika škole, a koje su u skladu s pravnim propisima i kućnim redom te čuvanje udžbenika i drugih obrazovnih i nastavnih sredstava. 
Vrednovanje odgojnih postignuća učenika 
U skladu s člankom 72. Zakona o odgoju i obrazovanju u osnovnoj i srednjoj školi, uspjeh redovitih učenika se prati i ocjenjuje tijekom nastave, a učenici se ocjenjuju i iz vladanja. Ocjena iz vladanja se utvrđuje opisno, kao uzorno, dobro i loše vladanje. 
Člankom 73. Zakona o odgoju i obrazovanju u osnovnoj i srednjoj školi određeno je da na osnovi praćenja i vrednovanja tijekom nastavne godine, ocjenu iz vladanja utvrđuje razredno vijeće na prijedlog razrednika. Ocjena iz vladanja se utvrđuje javno u razrednom odjelu na kraju nastavne godine. 
Prema članku 76. Zakona o odgoju i obrazovanju u osnovnoj i srednjoj školi, učenik ili roditelj koji nije zadovoljan ocjenom iz vladanja može u roku od dva dana od završetka nastavne godine podnijeti zahtjev Učiteljskom vijeću radi preispitivanja ocjene, a odluka o ocjeni iz vladanja Učiteljskog vijeća je konačna. 

Učenici s posebnim odgojno-obrazovnim potrebama (učenici s teškoćama u razvoju i daroviti učenici)
Prema čl. 62. Zakona o odgoju i obrazovanju u osnovnoj i srednjoj školi, učenici s posebnim odgojno-obrazovnim potrebama su daroviti učenici i učenici s teškoćama. U skladu s čl. 5. Pravilnika o načinima, postupcima i elementima vrednovanja učenika u osnovnoj i srednjoj školi, kod učenika s teškoćama vrednuje se njegov odnos prema radu i postavljenim zadacima te odgojnim vrijednostima. Metode, načini i postupci vrednovanja, koji uključuju i vladanje, trebaju biti u skladu s preporukama stručnoga tima te ih treba primjeriti teškoći i osobnosti učenika. 
Pedagoške mjere
U skladu s čl. 13. Pravilnika o načinima, postupcima i elementima vrednovanja učenika u osnovnoj i srednjoj školi, učenik je dužan pridržavati se svih pravila ponašanja u školi. Ukoliko ih se ne pridržava, nastavnik može predložiti određenu pedagošku mjeru razredniku, razrednome vijeću ili učiteljskom vijeću, koje može donijeti odluku o izricanju pedagoške mjere učeniku. 
Člankom 84. Zakona o odgoju i obrazovanju u osnovnoj i srednjoj školi određene su pedagoške mjere zbog povreda dužnosti, neispunjavanja obveza i nasilničkog ponašanja u srednjoj školi: opomena, ukor, strogi ukor i preseljenje u drugu školu. Pedagoške mjere izriču se za tekuću školsku godinu. U slučaju promjena ponašanja učenika, izrečena pedagoška mjera može se ukinuti. 
Sukladno čl.1. Pravilnika o kriterijima za izricanje pedagoških mjera, svrha izricanja pedagoških mjera je utjecanje na promjenu ponašanja učenika, na preuzimanje odgovornosti i usvajanje pozitivnog odnosa prema školskim obvezama i okruženju te poticaj drugim učenicima na odgovorno i primjerno ponašanje. 
Pedagoške mjere izriču se prema težini neprihvatljivog ponašanja. 
U članku 3. Pravilnika o kriterijima za izricanje pedagoških mjera navodi se da su neprihvatljiva ponašanja na temelju kojih se izriču pedagoške mjere podijeljena ovisno o težini na: lakša, teža, teška i osobito teška. U čl. 4. istog Pravilnika navodi se da se pedagoška mjera izriče i zbog neopravdanih izostanaka s nastave. 


2. KRITERIJI OCJENJIVANJA VLADANJA 
Svrha kriterija ocjenjivanja vladanja 
Vladanje učenika je ponašanje učenika tijekom odgojno - obrazovnog rada u školi i na ostalim mjestima na kojima se taj rad provodi. Svrha kriterija za ocjenjivanje vladanja je podrška ostvarivanju odgojnih ishoda rada te transparentnom i kontinuiranom vrednovanju razvoja učenikovih odgojnih kompetencija i ponašanja u skladu s Kućnim redom škole te odredbama Zakona o odgoju i obrazovanju u osnovnoj i srednjoj školi, Pravilnika o kriterijima za izricanje pedagoških mjera i Pravilnika o načinima, postupcima i elementima vrednovanja učenika u osnovnoj i srednjoj školi. 
Područja praćenja ponašanja učenika 
Kriterijima za ocjenjivanje vladanja obuhvaćena su sljedeća područja praćenja ponašanja učenika:
1. Poštivanje pravila
2. Odnos prema drugima
3. Odgovornost
4. Odnos prema nastavi
5. Školska imovina
6. Izostanci
7. Digitalno ponašanje
8. Promjena ponašanja
Pokazatelj potrebe da se snizi ocjena vladanja treba biti ponavljanje određenog nepoželjnog ponašanja koje treba biti pravovremeno evidentirano u pedagoškoj dokumentaciji (e-imenik i e-dnevnik, lista praćenja) koju vodi razrednik / predmetni učitelji / stručni suradnici.  
Bilješka o vladanju učenika trebala bi biti vidljiva svim sudionicima odgojno-obrazovnog procesa ili dana na uvid roditeljima učenika. 
O neprihvatljivom ponašanju, njegovoj evidenciji i posljedicama, trebaju pravovremeno biti obaviješteni i učenik i roditelji, nakon čega će razrednik pratiti eventualna ponavljanja istog (ili pojavu novog) neprihvatljivog ponašanja te po potrebi izricati pedagoške mjere. 



NAPOMENE: 
Kako bi se objektivno ocijenilo vladanje učenika, nužna je PISANA EVIDENCIJA I PRAĆENJE ponašanja učenika u e-imeniku, e-dnevniku i ostaloj dokumentaciji. 
Praćenje i evidentiranje mora biti u skladu s dogovorenim postupcima i načinima evidentiranja.
Ukoliko se neprihvatljivo ponašanje dogodilo tijekom nastavnog procesa, bilješka se zapisuje pod napomenu, a neprihvatljivo ponašanje koje se dogodilo tijekom odmora zapisuje se u listu praćenja.  
Ukoliko je nakon izrečene mjere OPOMENA došlo do pozitivnih promjena u ponašanju učenika vladanje se može ocijeniti UZORNO. 
Ocjeni vladanja LOŠE prethodi izricanje pedagoške mjere UKOR i STROGI UKOR.  
Ukoliko je nakon izrečene mjere UKOR došlo do pozitivnih promjena u ponašanju učenika vladanje se može ocijeniti DOBRO. 
Učenik kojemu je izrečena mjera STROGI UKOR, a koji nije preuzeo odgovornost za svoje ponašanje i ponavlja ponašanje zbog kojega je dobio navedenu mjeru, ne može imati DOBRO vladanje.
	PODRUČJE
	UZORNO
	DOBRO
	LOŠE

	Poštivanje pravila
	Redovito poštuje pravila škole i dogovorena pravila ponašanja.
	Povremeno krši pravila, ali uglavnom prihvaća upozorenja i korigira ponašanje.
	Učestalo ili ozbiljno krši pravila unatoč upozorenjima i poduzetim postupcima.

	[bookmark: _Hlk241144378]Odnos prema drugima
	Odnosi se s poštovanjem prema učenicima i zaposlenicima škole.
	Povremeno pokazuje neprimjeren odnos ili ulazi u sukobe, ali prihvaća odgovornost i nastoji promijeniti ponašanje.
	Učestalo pokazuje neprimjereno, agresivno, ponižavajuće ili drugo ponašanje kojim ugrožava prava i sigurnost drugih.

	Odgovornost
	Odgovorno izvršava obveze i preuzima odgovornost za svoje postupke.
	Povremeno zanemaruje obveze ili teško preuzima odgovornost, ali uz poticaj korigira postupke.
	Učestalo zanemaruje obveze, ne prihvaća odgovornost i ponavlja neprimjerena ponašanja.

	Odnos prema nastavi
	Ponašanjem omogućuje nesmetano odvijanje nastave i drugih aktivnosti.
	Povremeno ometa rad, ali reagira na upozorenje.
	Učestalo ometa nastavu i rad drugih te ne mijenja ponašanje nakon intervencija.

	Školska imovina
	Odgovorno se odnosi prema školskoj i tuđoj imovini.
	Povremeno postupa nepažljivo, ali prihvaća odgovornost.
	Namjerno ili opetovano oštećuje, uništava ili neprimjereno koristi školsku ili tuđu imovinu.

	Izostanci
	Redovito pohađa nastavu i nema neopravdanih izostanaka ili su oni iznimni.
	Ima neopravdane izostanke koji ukazuju na povremeno neispunjavanje obveza.
	Učestalo neopravdano izostaje i krši obvezu redovitog pohađanja nastave.

	Digitalno ponašanje
	Odgovorno koristi digitalne uređaje i komunikaciju te poštuje privatnost drugih.
	Povremeno krši pravila korištenja uređaja/digitalne komunikacije, ali korigira ponašanje.
	Učestalo ili ozbiljno zloupotrebljava digitalne uređaje, sadržaje ili komunikaciju na štetu drugih.

	Promjena ponašanja
	Prihvaća povratnu informaciju i odgovorno reagira.
	Nakon upozorenja uglavnom mijenja ponašanje.
	Unatoč ponovljenim intervencijama i pruženoj podršci ne dolazi do odgovarajuće promjene ponašanja.



KLASA: 011-03/26-02/4
URBROJ: 2196-4-8-26-1
U Vinkovcima 28. rujna 2026.
														Predsjedavatelj Učiteljskog vijeća:
														Ravnateljica Marina Mustapić, prof.
